text: 宋殤公之即位也，公子馮出奔鄭，鄭人欲納之，及衛州吁立，將脩先君之怨於鄭，而求寵於諸侯，以和其民，使告於宋曰，君若伐鄭，以除君害，君為主，敝邑以賦，與陳蔡從，則衛國之願也，宋人許之，於是陳蔡方睦於衛，故宋公，陳侯，蔡人，衛人，伐鄭，圍其東門，五日而還，公問於眾仲曰，衛州吁其成乎，對曰，臣聞以德和民，不聞以亂，以亂，猶治絲而棼之也，夫州吁阻兵而安忍，阻兵無眾，安忍無親，眾叛親離，難以濟矣，夫兵，猶火也，弗戢，將自焚也，夫州吁弒其君，而虐用其民，於是乎不務令德，而欲以亂成，必不免矣。